LT Europos Sąjungos oficialusis leidinys C 198/34

Europos ekonomikos ir socialinių reikalų komiteto nuomonė dėl Komisijos komunikato Europos Parlamentui ir Tarybai „Veiksmų planas stiprinti kovą su mokestiniu sukčiavimu ir mokesčių slėpimu“

(COM(2012) 722 final)

2013/C 198/05

Pranešėjas Petru Sorin Dandea

Europos Komisija, vadovaudamasi Sutarties dėl Europos Sąjungos veikimo 304 straipsniu, 2012 m. kovo 12 d. nusprendė pasikonsultuoti su Europos ekonomikos ir socialinių reikalų komitetu dėl

Komisijos komunikato Europos Parlamentui ir Tarybai „Veiksmų planas stiprinti kovą su mokestiniu sukčiavimu ir mokesčių slėpimu“

COM (2012) 722 final.

Ekonominės ir pinigų sąjungos, ekonominės ir socialinės sanglaudos skyrius, kuris buvo atsakingas už Komiteto parengiamąjį darbą šiuo klausimu, 2013 m. balandžio 4 d. priėmė savo nuomonę.

489-ojoje plenarinėje sesijoje, įvykusioje 2013 m. balandžio 16, 17 ir 18 d. (2013 m. balandžio 17 d. posėdis), Europos ekonomikos ir socialinių reikalų komitetas priėmė šią nuomonę 169 nariams balsavus už, 1 – prieš ir nėvienam susilaikius.

1. Išvados ir rekomendacijos

1.1 EESRK pritaria Komisijos pasiūlytam planui ir jos pastangoms ieškoti konkrečių sprendimų mokestiniam sukčiavimui ir mokesčių slėpimui sumažinti. Realios pažangos bus galima pasiekti tik tuomet, kai valstybės narės daugiau dėmesio skirs mokesčių administravimo institucijų darbo veiksmingumo didinimui parūpindamos pakankamai žmogiškųjų ir finansinių išteklių ir užtikrindamos geresnį jų koordinavimą.

1.2 EESRK rekomenduoja Komisijai ir Tarybai į metinę augimo analizę ir Europos semestrą įtraukti ne tik mokestinio sukčiavimo ir mokesčių slėpimo, bet ir agresyvaus mokesčių planavimo klausimus bei imtis konkrečių priemonių kovai su šiais reiškiniais, kad būtų veiksmingiau mokami ir renkami mokesčiai, kad jie būtų sąžiningesni, geriau perskirstomi ir padėtų efektyviau kovoti su skurdu.

1.3 EESRK palankiai vertina Komisijos pasiūlymus į juodąjį sąrašą įtraukti tas valstybes, kurios veikia kaip mokesčių rojai, nesilaikydamos gero mokesčių valdymo principų, ir prašo Europos lygiu nustatyti bendrus kriterijus šioms valstybėms ir teritorijoms identifikuoti, kad būtų išvengta skirtingų kriterijų taikymo nacionaliniu lygmeniu. Reikėtų siekti, kad į šį sąrašą būtų įtraukiamos ne tik trečiosios šalys ir teritorijos, bet ir valstybėms narėms priklausantys regionai ir juose veikiančios įmonės.

1.4 EESRK laikosi nuomonės, kad Komisija galėtų savo pasiūlymus dėl juodojo sąrašo sudarymo papildyti sankcijomis įmonėms, pavyzdžiui, numatyti galimybę pašalinti įmones iš viešųjų pirkimų arba nutraukti joms skirtą ES finansavimą ar valstybės pagalbą.

1.5 EESRK laikosi nuomonės, kad agresyvus mokesčių planavimas mažina valstybių narių apmokestinimo bazes ir verčia valstybes nares didinti mokesčius, todėl pats savaime yra amoralus, daro didelį neigiamą poveikį vidaus rinkos veikimui ir iškreipia mokesčių sistemų lygybę mokesčių mokėtojų atžvilgiu. Kadangi tai sudėtingas reiškinys, būtina kuo geriau išaiškinti Komisijos pasiūlymus dėl bendros kovos su piktnaudžiavimu taisyklės ir dirbtinių dvišalių susitarimų apibrėžties, kad juos būtų lengviau taikyti visose valstybėse narėse.

1.6 EESRK pripažįsta, kad Komisija dėjo dideles pastangas derybose dėl susitarimų su ES kaimyninėmis valstybėmis dėl gero mokesčių valdymo. Jis rekomenduoja Tarybai įgalioti Komisiją tęsti šias derybas, kadangi šios priemonės gali būti nepaprastai naudingos kovojant su mokestiniu sukčiavimu ir mokesčių slėpimu.

1.7 EESRK rekomenduoja, kad Komisija ir valstybės narės toliau stengtųsi supaprastinti ir suderinti esamą teisinį pagrindą tiek Europos, tiek nacionaliniu lygmenimis. Supaprastintas ir labiau suderintas teisinis pagrindas mokesčių srityje, kuris galėtų užtikrinti sąžiningą mokesčių sistemą ir kurį papildytų šiuolaikinės tikrinimui, kontrolei ir keitimuisi duomenimis skirtos IT priemonės, galėtų iš esmės sumažinti mokestinio sukčiavimo ir mokesčių slėpimo galimybes.

1.8 EESRK rekomenduoja Komisijai, Tarybai ir Europos Parlamentui pasistengti įtikinti valstybes nares, kad negalima taikyti tokių skirtingų tiesioginio ar netiesioginio apmokestinimo lygių, skatinančių mokesčių konkurenciją.

1.9 EESRK palankiai vertina Komisijos sprendimą apsvarstyti galimybę įvesti bendrą Europos TIN sistemą. EESRK primena jau ne kartą savo nuomonėse išsakytą prašymą valstybėms narėms suderinti netiesioginio apmokestinimo sistemas. Komitetas ragina Komisiją pateikti pasiūlymų šiuo klausimu. Toks suderinimas, lygiagrečiai įvedus Europos TIN sistemą, labai padėtų sumažinti karuselinio sukčiavimo atvejų.

2. Įžanga

2.1 Mokestinis sukčiavimas ir mokesčių slėpimas, taip pat vengimas mokėti mokesčius taikant agresyvaus mokesčių planavimo metodą didina dėl ekonomikos krizės ir griežto taupymo programų susidariusią nelygybę ir tokiu būdu kelia didelį pavojų ES valstybėms narėms, kurios stengiasi užtikrinti sklandų mokesčių sistemų veikimą, kad nenutrūktų viešųjų paslaugų finansavimas, būtų perskirstoma gerovė, mažėtų skurdas ir kad neatsirastų mokesčių konkurencijos tarp ES valstybių narių ir trečiųjų šalių. Manoma, kad valstybės narės kasmet praranda virš 1 000 mlrd. eurų per metus (1).

2.2 2012 m. kovo 2 d. Europos Vadovų Taryba paragino Tarybą ir Europos Komisiją parengti konkrečių priemonių kovai su mokestiniu sukčiavimu ir mokesčių slėpimu.

2.3 2012 m. birželio mėn. Komisija paskelbė komunikatą (2), kuriame nurodo, kaip galima pagerinti mokestinių prievolių vykdymą ir sumažinti mokestinį sukčiavimą ir mokesčių slėpimą. Šiame komunikate Komisija informavo, kad rengiamas veiksmų planas stiprinti kovą su mokestiniu sukčiavimu ir mokesčių slėpimu.

2.4 2012 m. gruodžio mėn. Komisija paskelbė šį veiksmų planą, kuriame pateikiamos ir neseniai priimtos iniciatyvos, ir naujos priemonės, kurias galima taikyti iš karto ar kurioms įgyvendinti reikia daugiau laiko. Kartu su šiuo planu Komisija pateikė rekomendaciją dėl priemonių, kuriomis trečiosios šalys skatinamos laikytis minimalių gero mokesčių srities valdymo standartų (3) ir rekomendaciją dėl agresyvaus mokesčių planavimo (4).

3. Bendrosios pastabos

3.1 EESRK pritaria Komisijos pasiūlytam planui ir jos pastangoms ieškoti konkrečių sprendimų mokestiniam sukčiavimui ir mokesčių slėpimui sumažinti (5). Vis dėl to Komitetas skeptiškai vertina kai kurių siūlomų priemonių įgyvendinimo galimybes, kadangi valstybių narių padėtis labai skiriasi, todėl lėtai vyksta sprendimų priėmimo procesas Taryboje. Dėl pastaraisiais metais daugelyje valstybių narių taikomų griežto taupymo priemonių (6) mokesčių administravimo institucijose teko sumažinti žmogiškuosius ir finansinius išteklius, dabar tai yra pagrindinė kliūtis naujoms priemonėms įgyvendinti. Realios pažangos bus galima pasiekti tik tuomet, kai valstybės narės daugiau dėmesio skirs mokesčių administravimo institucijų darbo veiksmingumo didinimui parūpindamos pakankamai žmogiškųjų ir finansinių išteklių ir užtikrindamos geresnį jų koordinavimą.

3.2 Didelę dalį dėl šešėlinės ekonomikos patiriamų nuostolių mokesčių surinkimo sistemoms atneša agresyvus mokesčių planavimas. Komisija pripažįsta, kad užsiimant šia praktika naudojamasi dviejų ar keleto valstybių narių mokesčių sistemų neatitikimais; nors pasaulio mastu ši praktika nelaikoma neteisėta, ji pamina įmonių socialinės atsakomybės principus. EESRK laikosi nuomonės, kad agresyvus mokesčių planavimas, mažinantis valstybių narių apmokestinimo bazes, todėl verčiantis valstybes nares didinti mokesčius, pats savaime yra amoralus, daro didelį neigiamą poveikį vidaus rinkos veikimui, kadangi slopina sveiką įmonių, ypač mažųjų ir vidutinių įmonių, konkurenciją ir pažeidžia mokesčių sistemų sąžiningumo mokesčių mokėtojų atžvilgiu principą.

3.3 EESRK palankiai vertina Komisijos rekomendaciją dėl agresyvaus mokesčių planavimo, bet mano, kad siūlomų priemonių kovai su šia praktika nepakanka. Kadangi agresyvus mokesčių planavimas – sudėtingas reiškinys, laikantis valstybių narių sudarytų tarpusavio susitarimų gali būti sunku taikyti bendrą kovos su piktnaudžiavimu taisyklę ir apibrėžti dirbtinius dvišalius susitarimus. Todėl EESRK mano, kad valstybėms narėms daugiau problemų sukels šių priemonių įgyvendinimas, negu skubus tų susitarimų nutraukimas, visų pirma tų susitarimų, kuriuos sudaro šalys ir teritorijos, visuotinai laikomos mokesčių rojais arba nesilaikančiomis minimalių gero mokesčių srities valdymo standartų.

3.4 Komisija siūlo valstybėms narėms patvirtinti keletą kriterijų, kurie leistų nustatyti, kurios trečiosios šalys nesilaiko minimalių gero mokesčių srities valdymo standartų, ir jas įrašyti į juodąjį sąrašą. EESRK atkreipia dėmesį į tai, kad ši priemonė turi būti taikoma ir ES valstybėms narėms priklausančioms teritorijoms bei įmonėms, kurios ir toliau vykdys sandorius su tose teritorijose veikiančiais subjektais.

3.5 Komisija pateikė pasiūlymų iš dalies pakeisti kai kurias direktyvas (7) siekiant ištaisyti spragas, galinčias skatinti mokestinį sukčiavimą ir mokesčių slėpimą. Komisija taip pat paprašė Tarybos jai leisti derėtis dėl bendradarbiavimo mokesčių srityje ir kovos su mokestiniu sukčiavimu susitarimų su keturiomis kaimyninėmis trečiosiomis šalimis ir pasirašyti sutarties tarp Europos Sąjungos ir jos valstybių narių bei Lichtenšteino projektą. EESRK rekomenduoja Tarybai kuo greičiau atsižvelgti į šiuos pasiūlymus, kadangi šios priemonės gali būti nepaprastai naudingos kovojant su mokestiniu sukčiavimu ir mokesčių slėpimu.

3.6 EESRK laikosi nuomonės, kad įgyvendindamos veiksmų planą Komisija ir valstybės narės turės toliau stengtis supaprastinti ir suderinti esamą teisinį pagrindą tiek Europos, tiek nacionaliniu lygmenimis. Supaprastintas ir labiau suderintas teisinis pagrindas mokesčių srityje, kuris galėtų užtikrinti sąžiningą mokesčių sistemą ir kurį papildytų šiuolaikinės tikrinimui, kontrolei ir keitimuisi duomenimis skirtos IT priemonės bei tinkamai parengti darbuotojai, galėtų iš esmės sumažinti mokestinio sukčiavimo ir mokesčių slėpimo galimybes. Tai galėtų palengvinti įmonėms ir piliečiams tenkančią administracinę ir mokestinę naštą ir duotų tiesioginės naudos valstybių pajamoms.

3.7 EESRK rekomenduoja Komisijai, Tarybai ir Europos Parlamentui pasistengti įtikinti valstybes nares, kad negalima taikyti tokių skirtingų tiesioginio ar netiesioginio apmokestinimo lygių, skatinančių mokesčių konkurenciją. EESRK taip pat atkreipia dėmesį į tai, kad yra tiesioginis ryšys tarp mokesčių dydžio ir mokesčių slėpimo. Veiksminga kova su mokestiniu sukčiavimu ir mokesčių slėpimu bei su agresyviu mokesčių planavimu gali padėti sumažinti bendrą apmokestinimo lygį, o tai būtų naudinga visiems mokesčių mokėtojams.

4. Konkrečios pastabos

4.1 Komisija pripažįsta, kad, atsižvelgiant į laisves, kuriomis naudojasi įmonės vykdydamos veiklą vidaus rinkoje, įmonės savo mokestinius santykius su šalimis ir teritorijomis, kurios yra laikomos mokesčių rojais, gali formuoti per tą valstybę narę, kurioje apsaugos mechanizmas yra silpniausias. Šis reiškinys mažina valstybių narių apmokestinimo bazes ir kelia pavojų sveikai įmonių, ypač mažųjų ir vidutinių įmonių, konkurencijai, kadangi iškreipia vidaus rinkos veikimą. EESRK ragina Komisiją ir valstybes nares į juodąjį sąrašą įtraukti tokio pobūdžio praktika užsiimančias įmones. Greta kitų nacionaliniu lygmeniu taikomų priemonių valstybės narės turėtų numatyti galimybę suspenduoti šių įmonių teises dalyvauti viešųjų pirkimų procedūrose arba prireikus atsisakyti joms suteikti prašomą valstybės pagalbą.

4.2 Remiantis Komisijos skaičiavimais, pusė valstybių narių nuostolių susidaro dėl šešėlinėje ekonomikoje praktikuojamo agresyvaus mokesčių planavimo. EESRK nuomone, Komisijos siūlomų priemonių kovai su šia praktika nepakanka (8), todėl jis rekomenduoja konkrečiau suformuluoti bendrą kovos su piktnaudžiavimu taisyklę ir dirbtinių dvišalių susitarimų apibrėžtį, kad valstybės narės galėtų greičiau pradėti jas įgyvendinti ir nesusidarytų sudėtingų situacijų teismuose, iškilus ginčams dėl agresyvaus mokesčių planavimo.

4.3 EESRK nuomone, Komisijos pasiūlymas sukurti gero mokesčių valdymo platformą yra naudingas. Komitetas rekomenduoja Komisijai pakviesti šioje platformoje dalyvauti ir socialinius partnerius, visų pirma tuos, kurių atstovai dirba finansų administravimo institucijose, turinčiose didelę patirtį kovojant su mokestinio sukčiavimo ir mokesčių slėpimo reiškiniais. Taip pat būtina patikslinti, kokia bus platformos sąveika su kitomis Europos lygmens struktūromis, dirbančiomis mokesčių srityje.

4.4 Vykstant EPBO koordinuojamoms deryboms dėl Verslo apmokestinimo elgesio kodekso, Komisija ketina imtis veiksmų panaikinti esamų direktyvų nuostatas, pagal kurias tam tikrais atvejais sudaromos agresyvaus mokesčių planavimo galimybės arba užkertamas kelias tinkamiems sprendimams dėl to, kad jomis leidžiamas visiškas neapmokestinimas. EESRK labai palankiai vertina šią Komisijos iniciatyvą ir rekomenduoja šių priemonių imtis kaip galima greičiau.

4.5 Komisija siūlo aktyviau vykdyti darbus dėl specialios apmokestinimo tvarkos emigrantams ir turtingiems asmenims, kuri yra žalinga vidaus rinkos veikimui ir dėl kurios mažėja bendros mokesčių pajamos. EESRK ragina valstybes nares panaikinti šią specialią apmokestinimo tvarką. EESRK dar kartą ragina (kaip jau ne kartą prašė ankstesnėse ES institucijoms skirtose savo nuomonėse (9)) imtis priemonių, kad būtų išvengta piktnaudžiavimo gyvenamosios vietos principu, kai nurodomas fiktyvus adresas ar nuosavybė, ir dėl to jokios veiklos nevykdančių patronuojančiųjų bendrovių ar fiktyvių įmonių tikrieji savininkai vengia mokėti mokesčius gyvenamosios vietos šalyje.

4.6 EESRK labai palankiai vertina tai, kad pradėtas naudoti portalas „TIN on EUROPA“. Ši priemonė padės bet kuriai trečiajai šaliai, visų pirma finansų įstaigoms, greitai, paprastai ir teisingai nustatyti ir užregistruoti mokesčių mokėtojų identifikacinius numerius (angl. TIN – tax identification number). Be to, šia priemone galima naudotis veiksmingesniam automatiniam keitimuisi informacija. Atsižvelgdamas į Komisijos sprendimą apsvarstyti galimybę įvesti Europos TIN sistemą, EESRK primena jau ne kartą savo nuomonėse išsakytą prašymą valstybėms narėms suderinti netiesioginio apmokestinimo sistemas. Komitetas ragina Komisiją pateikti pasiūlymų šiuo klausimu. Toks suderinimas, lygiagrečiai įvedus Europos TIN sistemą, labai padėtų sumažinti karuselinio sukčiavimo atvejų ir ateityje mokesčių mokėtojams galėtų tapti vienu identifikatoriumi mokant visų rūšių mokesčius.

4.7 Komisija pradėjo standartizuoti keitimosi informacija mokesčių srityje formas. Sukurta kompiuterinė programa visomis ES kalbomis šioms standartinėms formoms tvarkyti; ji pradėta naudoti nuo 2013 m. sausio 1 d. EESRK palankiai vertina tai, kad šie nauji formatai atliks svarbų vaidmenį užtikrinant administracinį valstybių narių bendradarbiavimą mokesčių srityje, ypač todėl, kad kompiuterinė sistema padės vykdyti automatinį keitimąsi informacija.

4.8 EESRK itin džiaugiasi Komisijos sprendimu peržiūrėti Patronuojančių ir dukterinių bendrovių direktyvą bei persvarstyti kitose direktyvose esančias kovos su piktnaudžiavimu nuostatas. Tai būtina norint įgyvendinti Komisijos rekomendaciją dėl agresyvaus mokesčių planavimo. EESRK rekomenduoja valstybėms narėms paremti Komisijos pastangas, kad ši peržiūra būtų atlikta per priimtiną laiką. Atliekant šią peržiūrą svarbu nustatyti prievolę multinacionalinėms įmonėms kiekvienoje šalyje, kurioje jos vykdo veiklą, vesti atskirą apskaitą ir nurodyti kiekvienoje iš jų vykdytos gamybos apimtis ir gautą pelną. Toks apskaitos duomenų pateikimas padėtų lengviau nustatyti sandorių kainodara piktnaudžiaujančias arba agresyvų mokesčių planavimą skatinančias įmones. EESRK taip pat rekomenduoja remiantis visomis bendromis taisyklėmis parengti reglamentą dėl įmonių pelno apmokestinimo.

4.9 EESRK palankiai vertina Komisijos pastangas propaguoti ES parengtas kompiuterines priemones EPBO organizacijoje. Jeigu EPBO patvirtins elektronines formas, parengtas spontaniškam keitimuisi informacija ir atsiliepimams tiesioginio apmokestinimo srityje, šios priemonės bus nepaprastai naudingos ir veiksmingos kovojant su rimtais mokestinio sukčiavimo ir mokesčių slėpimo atvejais.

4.10 Komisija siūlo sukurti Europos mokesčių mokėtojo kodą, apžvelgiantį geriausią valstybių narių praktiką, kaip padidinti mokesčių administratorių ir mokesčių mokėtojų tarpusavio pasitikėjimą, užtikrinti didesnį mokesčių mokėtojų teisių ir prievolių skaidrumą ir skatinti į paslaugas orientuotą požiūrį. EESRK atkreipia dėmesį į tai, kad mokesčių sistemų supaprastinimas sumažins administracinę naštą mokesčių mokėtojams ir įmonėms ir padidins jų pasitikėjimą. Valstybės narės turėtų numatyti galimybę sumažinti administracinę naštą geriems mokesčių mokėtojams, neatsižvelgiant į tai, ar jie fiziniai asmenys ar įmonės, ir padidinti šią naštą įstatymo pažeidėjams. Gerai žinoma, kad paprastai į veiklą, susijusią su agresyviu mokesčių planavimu, įsitraukia didelės tarptautinės įmonės.

4.11 Komisija rekomenduoja valstybėms narėms kurti vieno langelio principo tarnybas, kuriose mokesčių mokėtojai – rezidentai ir nerezidentai – mokesčių klausimais galėtų gauti visą informaciją. EESRK pritaria Komisijos pasiūlymui ir mano, kad toks principas padėtų panaikinti dalį kliūčių, iškylančių tarpvalstybinę veiklą vykdantiems mokesčių mokėtojams. Be to, centralizavus turimą informaciją kiekvienos valstybės narės vieno langelio principo tarnybose, Komisija, remdamasi e. teisingumo tinklo pavyzdžiu, galės sukurti mokesčiams skirtą Europos lygmens portalą.

4.12 Komisija siūlo, kad ateityje EUROFISC imtųsi ir tiesioginio apmokestinimo klausimų, remdamasis patirtimi, kurią šis tinklas sukaups kovodamas su sukčiavimu PVM srityje, pasitelkdamas galimybes sparčiai keistis informacija. EESRK tikisi, kad išplėtus EUROFISC veiklos sritį ir į ją įtraukus tiesioginio apmokestinimo klausimus bus galima papildyti visas jau esančias ES lygmens kovos su mokestiniu sukčiavimu, mokesčių slėpimu ir agresyviu mokesčių planavimu priemones.

4.13 EESRK pritaria pasiūlymui suderinti tam tikrų mokestinių nusikaltimų apibrėžtis, taip pat už tokius nusikaltimus, susijusius su visų rūšių mokesčiais, taikomas administracines ir baudžiamąsias sankcijas. Toks suderinimas padėtų atgrasinti įmones nuo bandymų savo veiklą vykdyti valstybėse narėse, kuriose apsaugos mechanizmas yra silpniausias. Komisija ketina svarstyti, ar toks suderinimas būtų naudingas.

4.14 2012 m. birželio mėn. komunikate Komisija pasiūlė keletą galimų veiksmų, kurie, Tarybos nuomone, šiuo metu nėra prioritetiniai. EESRK mano, kad Komisijos siūlymas užtikrinti tiesioginę prieigą prie nacionalinių duomenų bazių tiesioginio apmokestinimo srityje yra viena veiksmingiausių priemonių, kuria galėtų naudotis valstybės narės, kovodamos su mokestiniu sukčiavimu ir mokesčių slėpimu. Komisija taip pat siūlo įvertinti galimybę parengti administracinį bendradarbiavimą reglamentuojančią teisinę priemonę, kuri būtų taikoma visiems mokesčiams. EESRK pritaria šiems Komisijos pasiūlymams, kadangi jie gali padėti veiksmingiau kovoti su mokestiniu sukčiavimu ir mokesčių slėpimu.

2013 m. balandžio 17 d., Briuselis Europos ekonomikos ir socialinių reikalų komiteto pirmininkas Henri MALOSSE

(1) COM(2012) 351 final, p. 2.

(2) COM (2012) 351 final.

(3) C(2012) 8805 final.

(4) C(2012) 8806 final.

(5) Komitetas ne kartą išsakė teigiamą poziciją dėl priemonių, skirtų pažaboti mokesčių slėpimą. Žr.: OL C 11, 2013 1 15, p. 31, OL C 347, 2010 12 18, p.73, OL C 255, 2010 9 22, p.61.

(6) „Griežtos taupymo politikos poveikis užimtumui mokestinių paslaugų srityje ir kova su mokestiniu sukčiavimu ir mokesčių slėpimu ES-27 bei Norvegojoje“ (Impact of austerity on jobs in tax services and the fight against tax fraud and avoidance in EU-27 + Norway"), Europos viešųjų paslaugų profesinių sąjungų federacijos (EPSU) parengtas tyrimas Darbo sąlygų tyrimo departamentui, Lionel Fulton, http://www.lrd.org.uk, 2013 m. kovo mėn.. Žr. priedą.

(7) COM(2008) 727 final – 2008/0215 (CNS); COM(2012) 428 final, – 2012/0205 (CNS).

(8) COM(2012) 8806 final.

(9) OL C 229, 2012 7 31, p. 7.